REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/159-20

12. novembar 2020. godine

B e o g r a d

ZAPISNIK

3. SEDNICE ODBORAZA ZDRAVLjE I PORODICU

ODRŽANE 12. NOVEMBRA 2020. GODINE

Sednica je počela u 10,30 časova.

Sednici je predsedavao ass. dr sci. med. Darko Laketić, predsednik Odbora.

Sednici su prisustvovali članovi Odbora: Sofija Maksimović, Borisav Kovačević, Zagorka Aleksić, dr Dragana Barišić, Nevena Đurić, Nataša Ivanović, dr Vesna Ivković, Svetlana Milijić, Dragana Branković Minčić, Slađana Nikolić, Milica Nikolić, Nikola Radosavljević, dr Emeše Uri i prof. dr Goran Tasić.

Sednici Odbora je prisustvovao zamenik odsutnog člana Odbora Dejan Stošić (dr Marko Bogdanović).

Sednici nije prisustvovala član Odbora Rajka Matović, kao ni njena zamenica.

Pored članova Odbora, sednici je prisustvovala narodna poslanica Milijana Sakić.

Sednici su prisustvovali i iz Ministarstva zdravlja: dr Goran Stamenković, pomoćnik ministra zdravlja u Sektoru za inspekcijske poslove i poverenik Mirjana Veljković.

Na predlog predsednika Odbora, jednoglasno, usvojen je sledeći:

D n e v n i r e d

1. Razmatranje Predloga zakona o izmenama i dopunama Zakona o zaštiti stanovništva od zaraznih bolesti, koji je podnela Vlada, u načelu;
2. Razno.

Prva tačka dnevnog reda – Razmatranje Predloga zakona o izmenama i dopunama Zakona o zaštiti stanovništva od zaraznih bolesti, koji je podnela Vlada, u načelu

Predsednik Odbora dr Darko Laketić je u svom uvodnom obraćanju istakao da predloženo zakonsko rešenje smatra zajedničkom obavezom svih u postizanju većeg poštovanja protivepidemijskih mera, što bi doprinelo manjem broju zaraženih, obolelih i preminulih. Osvrnuo se na stav medija, koji ovaj zakon smatraju rigidnim i s tim u vezi naglasio da cilj donošenja zakona nije pooštravanje mera, već savesnija upotreba protivepidemijskih mera, odnosno nošenje zaštitnih maski i poštovanje distance. Naglasio je da se naš zdravstveni sistem trenutno suočava sa velikim prilivom kovid pacijenata i da će uskoro, ukoliko se ovaj trend nastavi, svi zdravstveni kapaciteti biti popunjeni. Situaciju otežava i to što kod ovakvih vrsta epidemija, akutne protivepidemijske mere ne daju rezultate odmah, već kroz faktor vreme. Zatim, da je problem i to što imamo mnogo pacijenata obolelih od hroničnih nezaraznih bolesti, koji neće imati gde da se leče ukoliko se ovakav trend zaražavanja nastavi, odnosno kapaciteti zdravstvenih ustanova opredeljeni za te pacijente biće popunjeni kovid pacijentima. Zbog svega navedenog, donošenje ovog zakona smatra neophodnim.

U diskusiji povodom ove tačke dnevnog reda, učestvovali su: dr Emeše Uri, Svetlana Milijić, ass. dr sci. med. Darko Laketić, Slađana Nikolić, dr Goran Stamenković i Mirjana Veljković.

Dr Emeše Uri se osvrnula na član 8. Predloga zakona, koji predviđa da tokom epidemije zaraznih bolesti od većeg epidemiološkog značaja, izveštaj epidemiologa predstavlja potvrdu o sprečenosti za rad, kao i rešenje sanitarnog inspektora o određivanju mere karantina u kućnim uslovima, koje je istovremeno i potvrda o sprečenosti za rad dok ta mera traje. Zanima je da li se na ovaj način iz upotrebe uklanja potvrda o privremenoj sprečenosti za rad, koju je do sada izdavao izabrani lekar opšte prakse.

Stamenković, pomoćnik ministra zdravlja u Sektoru za inspekcijske poslove, povodom prethodne diskusije, naveo je da se predloženim zakonom definišu pojmovi kućne izolacije i karantina u kućnim uslovima, te da izolacija predstavlja meru za obolele od zarazne bolesti, dok je karantin mera za zdrave ljude koji su bili u kontaktu sa obolelima. Izmenama i dopunama ovog zakona predviđeno je da rešenje sanitarnog inspektora o određivanju mere karantina bude dokaz i ujedno potvrda o privremnoj sprečenosti za rad za ona lica koja su bila u kontaktu sa obolelima. Što se tiče obolelog, meru kućne izolacije nalaže doktor medicine, o čemu obaveštava nadležnog epidemiologa, a pacijent dobija tačna uputstva za izolaciju i lečenje. U vezi sa navedenim, dodao je da će saglasno Zakonu o zdravstvenoj zaštiti i Zakonu o zdravstvenom osiguranju, svaki izabrani lekar dobiti detaljnije smernice i uputstva za postupanje, te je podsetio na Batutovo stručno metodološko uputstvo za sprovođenje epidemiološkog nadzora, koje se tokom poslednjih meseci menjalo, a u kojem je inspekcija imala aktivno učešće.

Svetlana Milijić bliže je objasnila praksu u ovim vanrednim uslovima i dodala da će izabrani lekar u narednom periodu, elektronskim putem dostaviti RFZO-u, odnosno poslodavcu potvrdu da je zaposleni sprečen za rad i na taj način regulisti njegovo odsustvo sa posla u vreme samoizolacije.

Poverenik Mirjana Veljković iz Ministarstva zdravlja, iznela je probleme sa kojima su se tokom vanrednog stanja suočavala ona lica kojima je rešenjem inspektora naložena mera samoizolacije, odnosno karantina zbog kontakta sa obolelim. Naime, ti ljudi nisu mogli da dobiju potvrdu o privremenoj sprečenosti za rad jer nisu bili bolesni, a poslodavci nisu hteli da im pravdaju odsustvo sa posla, zbog čega su oni ostali uskraćeni za pravo na naknadu zarade. Naglasila je da su ti ljudi zbog kontakta i prevencije morali da budu u karantinu, te da je upravo zbog toga ovim zakonom predloženo da rešenje sanitarnog inspektora bude ujedno i isprava kojom će to lice kod poslodavca opravdati svoje odsustvo sa posla.

Predsednik Odbora ass. drsci. med. Darko Laketić, istakao je da shodno epidemiološkoj situaciji i protivepidemijskim merama, rešenje sanitarnog inspektora koje ujedno predstavlja i potvrdu o sprečenosti za rad, utiče na smanjenje broja kontakata, što je u ovom trenutku izuzetno bitno.

Slađana Nikolić, kao primer dobre prakse u prvom talasu virusa korone, istakla je dobru komunikaciju između sanitarnih inspektora, domova zdravlja i zavoda za javno zdravlje u Pirotskom okrugu. Rešenja kojima se nalažu mere samoizolacije i kućne izolacije izdavana su na vreme, te je u ovom okrugu, naročito u Opštini Babušnica, ovaj vid upozorenja urodio plodom. Dodala je da cela ova situacija iznuđena, te da je potrebno vreme da se određeni rezultati vide.

Nakon zaključenja pretresa u načelu, Odbor je, u skladu sa članom 155. stav 2. Poslovnika Narodne skupštine, odlučio jednoglasno (15 glasova za, od ukupno 15 prisutnih) da predloži Narodnoj skupštini da prihvati Predlog zakona o izmenama i dopunama Zakona o zaštiti stanovništva od zaraznih bolesti, koje je podnela Vlada, u načelu.

Za izvestioca Odbora na sednici Narodne skupštine određen je ass. drsci. med. Darko Laketić, predsednik Odbora.

Druga tačka dnevnog reda – **Razno**

Povodom ove tačke dnevnog reda nije bilo predloga ni diskusije.

Sednica je završena u 11,00 časova.

SEKRETAR PREDSEDNIK

Božana Vojinović Ass.dr sci. med. Darko Laketić, s.r.